N chye ai majaw ndai blog post ka byin ai. N chye htai ai gasan ni grai law nga ai. N chye ai lam law law hte asak hkrung ra nga ai. N chye ai kun, n nga ai kun, n chye sai. N chye ai lam ni hte Ngai!
Maigan ga de jawng lung taw ai lahkawng ning pyi rai wa sai. Ndai zawn maigan ga du ai ten, maigan manang ni hte hkrum jahta byin yang, shanhte na nga sat nga sa, shanhte a arawn alai ni, anhte hte n bung ai lam ni law law nga ai. Ndai zawn n bung ai lam ni hpe, shinggan kaw na du wa ai ngai gaw, mu mada loi ai. Ndai zawn mu hkrup yang ngai hkrai san hkrup ai gasan ni nga ai.
“Ngai kadai rai? Ngai na nga sat nga sa gara hku rai? Ngai na nga sat nga sa lam gaw, kaga Myen mung na Myen, Sam, Hkang, Karen hpu nau ni hte hpa shai a ta? Kaga jasam ni hte shai hkat ai lam ni, hpa ni rai ta? Bung ai lam ni mung nga ai kun? Kade daram shai hkat ai? Ngai na identity gaw hpa baw rai?” ngu ai gasan ni san hkrup ai.
Ndai zawn gasan ni pru wa tim, ngai kaw lu wa ai mahtai gaw kachyi sha. Re, anhte sha ai lu sha shai nga ai. Bu hpun sumraw lam pyi Jinghpaw labu gaw Myen ni na labu hte hpa shai ai n re. Manmaw Jinghpaw labu mung sam ni hte nau n shai hkat ai zawn zawn. Manau nau ai lam shai ai, htawngka ka ai lam shai ai. Anhte a kahpu kanau, mayu dama, num wawn num la lai len ni shai ai. Teng sa, dai hta sung sung bai shang yu yang, shai hkat ai lam ni hpa naw nga ai kun? (Ngai n chye ai majaw teng sha san ai ga san re. Chye ai ni chyeju hte comment da rit.)
Moi ji jaw nat jaw prat ten, anhte Wunpawng ramma ni, tinang ra sharawng ai mahkawn hpe sumtsaw ga shaga na matu kumla amyu myu hte sumtsaw ga shaga ai nga na ga ai. Dai ni dai kumla ni gara du mat sai kun? Ji jaw nat jaw prat shaloi na lailen ni hte anhte a htung hkring gaw matut manoi nga taw ai raitim, ji jaw nat jaw makam hpe tawn kau ngut ai hpang htung hkring lailen hpe gaw n mai jen la sai kun? N la dap hpe tawn kau tim, wunpawng ramma ni hte seng ai kaga htung lai len ni hpe gaw n mai explore na i? (Nat jaw makam kaw na hpang wa ai Manau hpe dai ni du hkra Hkristan makam hte mahkri shawn (integrate) galaw let anhte jawm nau nga ga ai n rai ni?)
Anhte tsaban 20 kaw shangai di, tsa ban 21 kaw kaba wa ai ramma ni hpe htung hkring, labau hte seng nna, tsun sharin ya dat ai lam ni ram ram gawngkya lai wa sai. Dai ni du hkra mung htung hkring hte seng ai wunkat kasha langai lahkawng hta lai na, generation by generation sharin ya ai lam ni gawng kya dingyang re. Jinghpaw laika hpe nawku jawng kaw ginhtawng jawng dat ten sharin ya ai hta lai na, anhte a htung hking, labau hpe kaji ten kaw na atsawm n sharin ya lu shi ai. Ndai hku tinang a identity, tinang a labau n chye ai a marang e, dai ni na Wunpawng ramma law law anhte hte hpraw n sam nau n shai hkat ai, Myen, Sam, Miwa, Karen ni hte dinghku de, amyu, ru sai gayau mat sai (Nye a tinggyeng ningmu san san re.). Dai hku she rai taw yang, du na ra ai ten hta mungdan lu na gaw yupmang hta kachyi mi jan ai shingran sha tai na re.
Maigan ni hte hkrum shaga ai law wa magang, tinang na identity hpe shadam kau magang rai wa sai kun? ngu tinang hkum tinang ga san bai san hkrup ai. Ngai na identity gaw hpa rai? Wunpawng ramma langai a identity gaw hpa rai? Wunpawng ramma langai a value gaw hpa ni rai? Wunpawng ramma langai hta n galaw n mai galaw ra ai labau jaw ai lit hpa ni rai? Wunpawng ramma langai hkan nang hkan sa ra ai lam Wunpawung htung lai len gaw hpa ni rai?
Identity tam shamat ai ngai hkrai ga san ndai ni htai n ma sai…
kac_Latn kac_Latn kac_Latn kac_Latn kac_Latn kac_Latn kac_Latn kac_Latn